Nota informativă
privind implementarea Strategiei Naționale de Atragere a Investițiilor și Promovării Exporturilor pentru anii 2016 – 2020,  anul 2018

Strategia națională de atragere a investițiilor și promovare a exporturilor pentru anii 2016-2020, aprobată prin Hotărârea Guvernului nr.511/2016 (în continuare – SNAIPE) a fost elaborată în scopul îmbunătățirii climatului investițional, avînd ca obiectiv principal impulsionarea exporturilor prin atragerea investițiilor, în special a investițiilor străine directe, asigurând astfel dezvoltarea sustenabilă a Republicii Moldova. 
Un alt aspect important al SNAIPE este faptul că aceasta vizează sectoarele cele mai promițătoare din punct de vedere al potențialului în atragerea investițiilor, iar implementarea acesteia asigură atragerea proiectelor investiționale majore care contribuie la sporirea capacității de producere și export, crearea locurilor noi de muncă, impulsionarea activității întreprinderilor mici şi mijlocii autohtone și, nu în ultimul rând, promovarea cunoștințelor în domenii noi pentru economia națională. 
În conformitate cu prevederile pct. 3 al Hotărârii Guvernului nr. 511/2016, Ministerul Economiei și Infrastructurii este instituția responsabilă de monitorizarea implementării acțiunilor prevăzute în Planul de acțiuni al SNAIPE. Astfel, în scopul eficientizării procesului de raportare, analizare și sintetizare a informației, în anul 2016, prin intermediul unui proiect de asistență tehnică, implementat cu suportul Fondului pentru Buna Guvernare al Marii Britanii, a fost elaborată o platformă electronică de Monitorizare și Evaluare a implementării SNAIPE 2016-2020. Digitalizarea procesului de raportare și monitorizare prezintă un șir de avantaje, cum ar fi: simplificarea procesului de raportare, vizualizare „user-friendly” și sporirea transparenței, abordarea integrată a mecanismului de monitorizare și evaluare. Drept urmare, pentru anul 2017, procesul de raportare a implementării acțiunilor prevăzute în Planul de acțiuni al SNAIPE s-a realizat prin intermediul platformei electronice (https://mei.gov.md/ro/snaipe-2017). Și în anul 2018, monitorizarea și raportarea implementării acțiunilor prevăzute în Planul de acțiuni al SNAIPE a avut loc prin intermediul aceluiași instrument, considerat a fi unul foarte eficient și ușor de utilizat (https://mei.gov.md/ro/snaipe-2018).
Generalizând rezultatele implementării acțiunilor prevăzute în Planul de acțiuni al SNAIPE pentru anul 2018, evidențiem o rată de realizare în proporție de 81,9%.
Așadar, vom reliefa cele mai semnificative rezultate înregistrate pentru fiecare obiectiv al SNAIPE.
Obiectivul A. Fortificarea elementelor de bază ale cadrului de reglementare, care să permită atragerea, reținerea, dezvoltarea investițiilor şi promovarea exporturilor. Autoritățile responsabile de realizarea acestui obiectiv au depus eforturi esențiale în vederea creării unui mediu avantajos pentru atragerea investițiilor, realizării proiectelor investiționale și promovarea exporturilor.
Cele mai importante realizări țin de:  
1. Reforma regulatorie - care are impact direct asupra mediului de afaceri și asigură scăderea poverii fiscale existente asupra comunității de business, prin: 
• Reducerea numărului actelor permisive de la 416 la 152;
• Crearea unui singur ghişeu unic pentru aplicarea și obținerea actelor permisive cu posibilitatea de a urmări statutul aplicației și a obține documentul solicitat în regim on-line, astfel asigurându-se  minimizarea interacțiunii dintre agentul economic și autoritatea emitentă a actului permisiv; 
• Simplificarea procedurilor şi standardizarea procesului de eliberare a actului permisiv; 
• Reducerea timpului de procesare a solicitărilor prin crearea mecanismului de evidență la toate nivelele sistemului.
2. Implementarea Ghișeului Unic prin intermediul Sistemului informațional automatizat de gestiune și eliberare a actelor permisive (SIA GEAP). Actualmente, în sistem sunt configurate și testate de reprezentanții agențiilor emitente 100 de fluxuri pentru eliberarea actelor permisive, cele care sunt deja utilizate de instituții emitente sunt disponibile publicului larg prin intermediul platformei servicii.gov.md. 
Din momentul lansării SIA GEAP (iulie 2018) pînă la 1 martie 2019, au fost create 4375 de cereri de obținere a documentelor permisive, depuse 3388 de dosare, eliberate 3327 acte permisive agenților economici. Din 31 de instituții emitente 23 au testat sistemul și doar 9 utilizează platforma electronica: AMDM, ASP, ANSP, ANTA, SNFMR, Serviciul Fiscal de Stat, SIS, ANRCETI, ANRANR. Cele mai active autorități sunt ANSP cu 30%, AMDM cu 52% şi ASP cu 10% din numărul de acte permisive eliberate pînă la moment. 
În perioada iulie 2018 – 1 martie 2019, SIA GEAP a generat conturi spre plată în valoare totală de 6,246,252.40 MDL. 
3. Reforma controlului de stat a activității de întreprinzător - care prevede optimizarea numărului instituțiilor abilitate cu funcții de control prin:
 • optimizarea numărului instituțiilor abilitate cu funcții de control (de la 58 la 13 instituții abilitate cu funcții de control); 
 • planificarea controlului pentru un an calendaristic; 
 • limitarea posibilităților de inițiere a controlului inopinat; 
 • reducerea esențială a numărului de documente în cadrul controlului; 
 • digitalizarea proceselor de control.
Din 20 de acțiuni au fost implementate pe deplin 15 acțiuni, implementate parțial – 4 acțiuni, neimplementate – 1 acțiune. Nivelul de realizare a obiectivului constituie 85%.
Obiectivul B. Îmbunătățirea sistemului de dezvoltare a forței de muncă pentru sectoarele prioritare orientate spre export. Autoritățile responsabile de realizarea acestui obiectiv au întreprins o serie de măsuri în scopul identificării calificărilor lipsă necesare la nivel național pentru sectoarele strategice. Alinierea calificărilor resurselor umane la necesitățile economiei naționale este esențială pentru satisfacerea cererii de resurse umane calificate în sectoarele cheie ale economiei. Astfel, în vederea elaborării unei strategii de comunicare orientată spre restabilirea prestigiului social al învățământului profesional tehnic, a fost actualizată platforma www.ipt.md, care cuprinde informații utile privind meseriile/specialitățile din domeniul învățământului profesional tehnic.
De asemenea, potrivit ultimelor modificări ale cadrului normativ ce reglementează migrația forței de muncă, a fost redus mai bine de jumătate termenul de examinare a solicitărilor, precum şi a fost redus numărul actelor necesare a fi prezentate de către străini pentru acordarea dreptului la muncă și de ședere pentru lucrători imigranți pe teritoriul Republicii Moldova, fiind simplificată și modalitatea de prelungire a permisului de ședere și de muncă.      
Din 19 de acțiuni au fost implementate pe deplin 17 acțiuni, implementate parțial – 2 acțiuni. Nivelul de realizare a obiectivului constituie 94,7%.
Obiectivul C. Sporirea calității infrastructurii industriale, a transportului şi a celei comerciale pentru dezvoltarea sectoarelor orientate spre export. Dezvoltarea infrastructurii industriale reprezintă o prioritate pentru economia națională. Astfel, pentru stimularea dezvoltării infrastructurii industriale pe parcursul anului 2018, au fost debursate mijloace financiare echivalente a 108 368,71 mii lei, dintre care au fost reacreditate resurse în valoare echivalentă a 85 962,06 mii lei și acordate subsidii în valoare echivalentă a 5 988,91 mii lei. 
Totodată, în cadrul zonei economice libere ,,Bălți" s-a finalizat procesul de construcție a unei hale industriale, de către un agent economic autohton, pe o suprafață de cca. 5800 m.p. Consecutiv, de către GIZ Moldova, au fost selectate 3 locații (Cahul, Ceadâr-Lunga, Călărași) pentru care au fost elaborate Planurile zonale de dezvoltare a acestora. În baza Planurilor elaborate, vor fi atrași agenți economici în calitate de investitori în scopul dezvoltării infrastructurii tehnice și de producție. În același timp, cu suportul UE, în cadrul Parcului Industrial Edineț a fost inițiat procesul de construcție a halei de producție cu suprafața de cca 5 mii m.p. pentru potențialii rezidenți ai PI. 
[bookmark: _GoBack]În vederea dezvoltării infrastructurii nemateriale de susținere a investițiilor şi exporturilor au fost modificate şi completate o serie de acte legislative prin introducerea reglementărilor ce vor contribui la eficientizarea activității zonelor economice libere. Cadru legislativ ce reglementează activitatea zonelor economice libere a fost îmbunătățit prin adoptarea Legii nr.30/2017 pentru modificarea şi completarea unor acte legislative, Legea nr.81/2017 privind modificarea şi completarea unor acte legislative, Legea nr. 178/2017 pentru modificarea şi completarea unor acte legislative, Legea nr. 288/2017 cu privire la modificarea şi completarea unor acte legislative, Legea nr. 187/2018 privind modificarea unor acte legislative, Legea nr. 302/2018 pentru modificarea unor acte legislative. Cît privește parcurile industriale, în anul 2016 a fost aprobată HG 1184/2016 cu privire la aprobarea modificărilor şi completărilor ce se operează în unele hotărîri ale Guvernului, care are drept scop îmbunătățirea procesului de selectare a rezidenților pentru parcurile industriale și de monitorizare a activității acestora.
A fost creat primul parc IT -  „Moldova IT Park”. Formatul Parcului „Moldova IT Park” este unul virtual, cu posibilitatea creării în perspectivă a infrastructurii fizice. Obiectivul general al Parcului este asigurarea platformei organizaționale cu un set de mecanisme și facilități inovative pentru industria IT, precum și implementarea unui cadru de reglementare previzibil și motivant prin facilitarea sistemului fiscal și de administrare a afacerilor IT, ceea ce în rezultat se va materializa prin investiții noi, locuri de muncă de înaltă calificare și remunerare, transfer de tehnologii și experiență de afaceri. 
Din 12 de acțiuni au fost implementate pe deplin 8 acțiuni, implementate parțial – 2 acțiuni, neimplementate – 2 acțiuni. Nivelul de realizare a obiectivului constituie 75%.
Obiectivul D. Maximizarea beneficiilor economice şi de dezvoltare ale investițiilor străine directe prin consolidarea legăturilor cu economia națională. În scopul maximizării beneficiilor economice și de dezvoltare a investițiilor străine directe prin consolidarea legăturilor cu economia națională a fost elaborat Regulamentul privind subvenționarea creării locurilor de muncă, aprobat prin HG nr. 1145/2017. Implementarea acestuia va stimula agenții economici să creeze locuri de muncă şi va avea un efect pozitiv asupra economiei naționale, inclusiv sub aspect economic şi social.  În acest sens, numai în anul 2018, implementarea acestui mecanism a impulsionat la crearea a peste 2600 locuri noi de muncă. 
De asemenea, au fost organizate un șir de evenimente destinate sporirii vizibilității Republicii Moldova ca destinație atractivă pentru investitori. Agenția de Investiții a lansat brandul de țară pentru atragerea investițiilor și mesajul - invitație „Grow in Moldova”, iar oportunitățile de afaceri și avantajele investițiilor în Republica Moldova au fost aduse în prim plan în cadrul mai multor evenimente desfășurate pe parcursul anului 2018. 
Din 9 de acțiuni au fost implementate pe deplin 4 acțiuni, implementate parțial –  4 acțiuni, neimplementate – 1 acțiune. Nivelul de realizare a obiectivului constituie 66,7%.
Obiectivul E. Sporirea capacităților de export ale producătorilor autohtoni. În scopul acordării sprijinului financiar exportatorilor și asigurarea accesului la finanțare pentru întreprinderile autohtone prin emiterea garanțiilor financiare, în anul 2018, Fondul de Garantare a Creditelor a fost capitalizat cu 25 mil lei. Pe parcursul anului 2018 au fost active 145 de garanții, care au atras investiții în economie în sumă de 271,13 mil lei. Din numărul total de garanții acordate - patru garanții în sumă de 6,17 mil lei au fost destinate exportatorilor. Acestea au servit drept asigurare pentru un portofoliu de credite în sumă de 18,74 mln. lei, care au stimulat investiții în economia națională în valoare de 54,78 mln. lei.
De asemenea, pe parcursul anului, circa 804 de companii autohtone au beneficiat de sprijinit în vederea participării la evenimente din țară (3 evenimente) și peste hotare (25 evenimente) dedicate promovării exportului. A fost susținută organizarea evenimentelor locale Moldova Fashion Spring Walk 2018, Fashion Soiree 2018 în susținerea producătorilor locali reprezenanți ai industrie ușoare (circa 50 companii), precum și organizarea Conferinței globale a turismului vitivinicol 2018, cu participarea a peste 70 companii din sectorul turism și vinicol. Totodată, au fost elaborate 4 (patru) studii de piață pentru sectoarele strategice în scopul penetrării piețelor de desfacere externe. 
Din 9 de acțiuni au fost implementate pe deplin 5 acțiuni, implementate parțial – 2 acțiuni, neimplementate – 2 acțiuni. Nivelul de realizare a obiectivului constituie 66,7%.
Obiectivul F. Consolidarea capacităților instituțiilor naţionale în scopul atragerii, menținerii, dezvoltării investițiilor şi promovării exporturilor. În 2018, a fost extins numărul Birourilor Comercial Economice (BCE) în cadrul misiunilor diplomatice ale RM de peste hotare. La moment, sunt instituite 12 unități, în: România, Ucraina, Federaţia Rusă, Belarus, China, Elveția, Belgia, Germania, Polonia, Italia, Turcia, și Emiratele Arabe Unite. Totodată, a fost modificat și aprobat Regulamentul privind birourile (secțiile) comercial-economice, precum și ajustat volumul cantitativ al indicatorilor de performanță pentru fiecare birou (secție) în parte. 
În perioada 18-20 iulie, a avut loc ce-a de-a doua ediție a cursurilor de instruire în domeniul diplomației economice pentru angajații misiunilor diplomatice ale Republicii Moldova peste hotare și specialiștii direcțiilor de cooperare economică internațională. Evenimentul, pe lângă modulul teoretic și vizitele de studiu în teritoriu, a cuprins și un schimb de experiență din partea experților străini din Austria, Olanda și România. A fost lansat în premieră Ghidului Atașatului Economic, în care sunt descrise tehnici de promovare a investițiilor și exporturilor. Totodată, cu ajutorul asistenței oferite de către GIZ Moldova s-a reușit crearea sistemului CRM (Customer Relationship Management) pentru BCE-uri, și respectiv conectarea tuturor colegilor din MDOC responsabili de dosarul economic. 
În cadrul Reuniunii consulilor onorifici ai Republicii Moldova, care s-a desfășurat în octombrie, au fost prezentate informaţii despre oportunitățile şi facilităţile investiționale pe care le oferă Republica Moldova investitorilor străini, reformele și măsurile menite să înlesnească activitatea agenților economici, etc. Totodată, consulii onorifici au efectuat o vizită de familiarizare la Zona Economică Liberă „Bălţi”, unde s-au documentat cu ofertele pentru atragerea investițiilor străine directe și a fost pusă în discuție sporirea potențialului de export al Republicii Moldova, dezvoltarea infrastructurii existente, precum şi perspectiva creării unei noi infrastructuri industriale. 
Din 11 de acțiuni au fost implementate pe deplin 9 acțiuni, implementate parțial – 1 acțiuni, neimplementate – 1 acțiune. Nivelul de realizare a obiectivului constituie 86,4%.
Cît privește indicatorii macroeconomici reflectați în SNAIPE, precizăm următoarele. 
În anul 2018 PIB s-a majorat cu circa 4 %, unde formarea brută de capital fix (+14%) a avut o contribuție de 24,3% la formarea PIB și o majorare a volumului său cu 3,1%.  De asemenea, în primele 9 luni ale anului 2018 în economia națională au fost atrase investiții străine directe (în valoarea netă) în mărime de 175,4 mil. dolari SUA. 
Evoluţia comerţului exterior în anul 2018 a fost influenţată de îmbunătăţirea cererii externe, determinată de expansiunea economiei mondiale. Factorii care au influențat evoluția comerțului exterior sunt: valorificarea oportunităților oferite de acordurile de cooperare internațională (Acordul de Asociere cu Uniunea Europeană, Acordul de Comerț Liber cu Turcia etc.), aprecierea monedei naționale, evoluția pozitivă a sectorului industrial, creșterea moderată a sectorului agricol, majorarea veniturilor populației etc. De asemenea, unul dintre factorii principali ce au influenţat comerţul exterior a fost dezvoltarea intensă a ramurii industriei automotive, în contextul creșterii numărului de investitori cointeresați în extinderea activității industriale în țara noastră. 
În ianuarie-decembrie 2018 exporturile s-au majorat cu 11,6%, iar importurile - cu 19,3%. Soldul negativ al balanţei comerciale a constituit 3057,3 mil. dolari SUA, faţă de 2406,3 mil. dolari în ianuarie-decembrie 2017. Gradul de acoperire a importurilor cu exporturi în 2018 a constituit 47%, fiind mai mic cu 3,2 p.p. decît cel înregistrat în aceeași perioadă a anului 2017.

Generalizând rezultatele implementării acțiunilor Planului de acțiuni al SNAIPE pentru anul 2018, menționăm că, rezultatul general al implementării acesteia pe parcursul anului 2018 a constituit 81,9%, demonstrând o majorare cu 1,6 p.p a ratei de realizare a obiectivelor stabilite comparativ cu anul 2017 (80,3%).
Aici, precizăm faptul că majoritatea acțiunilor neimplementate pentru/în anul 2018 sunt acțiuni de implementarea cărora a fost responsabilă MIEPO. În acest sens, urmare reorganizării instituționale a MIEPO, acțiunile date au fost preluate de către Agenția de Investiții și urmează a fi realizate în anul 2019. 
Totodată, este de remarcat faptul că, realizarea obiectivelor formulate în SNAIPE permit nu doar atingerea unor efecte economice tangibile, dar şi asigură sporirea atractivității Republicii Moldova pe plan internațional, îmbunătățirea mediului investițional și majorarea exporturilor.

